# **20 година Такмичења за најбољу технолошку иновацију у Србији!**

Београд, 28. фебруара 2024. - **Ове године Најбоља технолошка иновација обележава пуних 20 година од организовања првог такмичења. Такмичење за најбољу технолошку иновацију промовише предузетнички начин размишљања и понашања тако што учесницима даје финансијску и едукативну подршку.**

До сада су додељене награде у вредности од 117.550 милиона динара, основано је преко 88 предузећа, учествовало је 3.479 тимова, одржано је 506 тренинга и обука које је похађало преко 11.000 људи - истраживача, високотехнолошких компанија, студената, иноватора. Написано је скоро од 1.300 бизнис и маркетинг планова, пословних модела, ангажовано је 384 рецензента.

**И ове године тражи се иновација. Најбоља у Србији! Наградни фонд је 6 милиона динара. Пријаве су званично отворене, а Такмичење се реализује у три категорије. За иновативне идеје средњошколских и студентских тимова рок за пријаву је 30. март, док је за Реализоване иновације и Иновативно село рок 5. мај. 2024. године.**

Учешће на Такмичењу, осим награда, свим такмичарима обезбеђује бесплатну стручну помоћ у виду едукације кроз тренинге и консалтинг. Затим, бесплатну медијску подршку, као и континуирано праћење и помоћ у годинама које следе након завршеног учешћа на Такмичењу. Све потребне информације и документацију за пријаву може се пронаћи на веб сајту.

## Категорије

**Средњошколски и студентских тимови** - тимови састављени од најмање три члана уз именовање свог представника са идејом која треба да представља унапређење у односу на постојећа, опште позната решења. Средњошколски тимови имају подршку ментора.

**Реализоване иновације** - тимови који поседују готов прототип спреман за тржиште, имају изграђено потројење за производњу или се са иновацијом већ налазе на тржишту, могу се пријавити у овој категорији. Минималан предуслов је постојање функционалног прототипа. Све више од тога, попут серијске производње је додатна предност.

**Иновативно село** - тимови, које чине представници, могу се такмичити у овој категорији. Иновативно село је предвиђено за тимове код којих је бар један члан тима представник удружења, предузећа или газдинства регистровано.

## Ко може да се пријави?

Право учешћа на НТИ имају искључиво тимови састављени од најмање три члана, који могу бити физичка или правна лица у категорији Реализоване иновације. Право учешћа на Такмичењу у категорији Иновативно село имају тимови састављени од најмање три представника истог или различитих села (месних заједница), и то физичких и/или правних лица. Чланови тима требају да имају пребивалиште на територији села, а правна лица седиште. Свако село може бити представљено са више тимова.

Препорука приликом формирања тимова, независно од категорије у којој се такмиче, је да тим не укључује само чланове који познају технички део иновација, већ и особе које имају одређена знања о економском делу пројекта. Ово је важно јер се значајан део задатака односи на креирање пословне стратегије.

## Пријављивање

Све пријаве подразумевају онлајн попуњавање електронског формулара у припадајућој категорији путем веб сајта [www.inovacija.org](http://www.inovacija.org). Пријаве су, за средњошколске и студентске тимове, отворене до **30. марта**, а за реализоване иновације и иновативно село, **до 5. маја**.

## Ток такмичења

Такмичење је организовано у неколико сегмената: припрема, техника, тржиште, промоција, полуфинале и финале. Полуфинале је фаза такмичења у ком се дванаест најбоље пласираних такмичара надмеће за пласман у финале. Финале такмичења за категорију Реализоване иновације се организује у студију РТС-а, за који је обезбеђен директан пренос на неком од канала јавног сервиса.

## Историјат такмичења

Такмичење за најбољу технолошку иновацију у Србији је настало као пројекат Министарства науке и заштите животне средине 2004. године, обостраном иницијативом тадашњег заменика министра професора Драгана Повреновића, са једне и професора са Факултета техничких наука у Новом Саду, Војина Шенка и Мирослава Деспотовића са друге стране.

Како је тадашње ресорно министарство било задужено за проналазаче и њихове организације, слична идеја о њиховом такмичењу се поклопила са оним што је претходно рађено у Новом Саду за студенте, па је убрзо Најбоља технолошка иновација Србије добила данашњу форму. Такмичење се организује уз пуну подршку Министарства науке, технолошког развоја и иновација.

Захваљујући томе што је цео пројекат подигнут на државни ниво, укључене су и организације које су свака на свој начин допринеле развоју такмичења, од ресорног министарства, Факултета техничких наука у Новом Саду, Технолошко-металуршког факултета у Београду, Привредне коморе Србије и Радио-телевизије Србије, којима су се током година прикључивале и друге институције, организације и појединци.

Такмичење је од почетка замишљено као школа високотехнолошког предузетништва много више него као инструмент одређивања ко је најуспешнији – јер то ионако тржиште ради најбоље. Зато се сваке године организују новији и занимљивији тренинзи, намењени стицању различитих вештина: како привући инвеститоре, како се прилагодини купцу, како наћи нову примену за своју технологију, како креативно решити проблем, како описати, представити, продати, заштитити свој производ.

Области којима припадају иновације су многобројне. Традиционално најзаступљеније су иновације из области пољопривреде и прехрамбене технологије, енергетике, информационо-комуникационих технологија, машинства, грађевине, али из године у годину срећу се одличне иновације из медицине, екологије, третмана и заштите вода и многих других.

Радом и ентузијазмом организационог тима, ово такмичење покушава да мења нашу стварност и допринесе развоју Србије као успешне државе. Најбоља технолошка иновација ове године обележава пуних 20 година рада.

Контакт: Владимир Никић office@inovacija.org 063/11-33-012